Ukendte gerningsmænd har malet ukvemsord på murene på moské i Rovsingsgade i København. Ingen anholdte.

Københavns Politi efterforsker en sag om hærværk begået mod en moské på Nørrebro.

Det oplyser vagtchef ved Københavns Politi Kristian Rohdin til TV 2.

Ukendte gerningsmænd har skrevet med sort graffiti på moskéens mure, hvor der nu står "Perkere I er affald" og "Muslimer Islam = cancer".

Af billeder fra stedet kan man se, at moskéen har flere overvågningskameraer.

Øverst kan ses to kameraer på moskéen. Foto: Mathias Øgendal

Da TV 2 var i kontakt med politiet kort for klokken 13 torsdag, var politiet fortsat i gang med undersøgelser på stedet.

- Vi er stadig i gang, og har endnu ikke pågrebet nogle gerningsmænd, siger vagtchefen.

Moskéen ligger på Vingelodden 1 på Nørrebro.

Stedet kendes som Moskéen i Rovsingsgade, Khayr el-Barriya-moskéen eller Hamad Bin Khalifa Civilisation Center.

Aktiviteter fortsætter uden ændringer

I en pressemeddelelse skriver talskvinde for stormoskéen Somaia Hamdi, at ledelsen og de daglige brugere af moskéen er dybt forfærdede og rystede over hærværket

- Sådanne handlinger er gennemgående beskæmmende og tjener intet formål andet end stigmatisering af danske muslimer. Det er selvklart, at en sådan handling ryster voksne som børn og skaber en latent nervøsitet omkring brugen af moskeen, står der i pressemeddelelsen.

Ifølge Hamdi vil moskéen fortsætte sine aktiviteter som hidtil:

- En sådan handling vil ingenlunde tugte os eller gøre os indesluttede. Vi vil snarere modgå en sådan hændelse med åbenhed. Derfor vil rundvisninger, informationsaftener, undervisning med mere vedblive med at pågå med de forholdsregler, der måtte være nødvendige.